Hanhenpaaden majakka
Hanhenpaaden majakka. Vaikeiden jääsuhteiden ja kovien tuulien tähden ei vieläkään ole päästy majakkaan. Kapteeni Rönneberg on päivittäin koettanut milloin jäisin, milloin veneillä, mutta onnistumatta. Hänen arvelunsa mukaan pitäisi majakkalaisilla vielä oleman leipää ja jotakin suolaista, mutta mitään tuoretta ja voimakasta ruokaa ei sinne ole saatu moneen aikaan. Ja kun tiedetään että asukasten terveydentila on huono, niin on heidän asemansa jotensakin arveluttava. - Kun Valamon posti vaivaloisen matkan tehtyä viime lauantaina tuli kaupunkiin, niin selittivät postintuojat että luostarin ja majakan välillä ei ole ollut mitään yhteyttä viikkokausiin. Eilen teki hra R. taaskin yrityksen päästä ainakin Valamoon, mutta lieneekö onnistunut ei vielä tiedetä.

[Lähde: Laatokka 5.2.1890 sivu 2]



Hanhenpaaden majakalta palasi kapteeni Rönneberg toissa iltana. Sekä meno- että tulomatka oli mitä vaivaloisin. Oli kuljettava sekä veneellä että jäätä myöden vuorotellen. Majakkalaisten ruokavarat olivat melkein lopussa. Ainoastaan leipää ja suolattua lihaa oli jäljellä, mutta siinä kaikki. Terveyden tila huononpuoleinen. Äsken kuolleen majakkamestarin leski, rouva Rinman oli paranemaan päin, mutta vielä niin heikko ett'ei voinut lähteä pois majakasta. Noin pari viikkoa sitte oli kuolemakin käynyt yksinäisen kallion asukkaita tervehtimässä ja vienyt mukanaan nuoremman majakkavahdin vaimon. Ruumis tuotiin Valamon luostariin saakka, mutta ei voitu kuljettaa eteenpäin, vaan täytyi jättää sinne odottamaan parempaa pääsyä mantereelle. - Ruokavaroja toimitettiin nyt niin paljon että majakkalaiset tulevat ainakin kuukauden toimeen, jolloin toivottavasti jääsuhteet jo ovat parantuneet.

[Lähde: Laatokka 12.2.1890 sivut 2 - 3]

Anonyymi
Karjala
Merenkulku
1890